# Holdningspapir om Hjerte CT

# Kommissorium

Hjerte-CT har undergået en betydelig udvikling de seneste år. Undersøgelsen er nu vidt udbredt i Danmark, og antallet af undersøgelser er fortsat stigende. Den primære indikation for Hjerte-CT er fortsat non-invasiv evaluering af potentiel sygdom i koronarkarrene, men der er tilkommet et stigende antal kliniske situationer hvor Hjerte-CT kan bibringe vigtig information (fx forud for TAVI og ablation af atrieflimren, ved mistanke om koronar anomalier mv.).

Med henblik på at sikre en ensartet høj kvalitet i Danmark ønsker DCS en opdatering af holdningspapiret fra 2010. Holdningspapiret skal beskrive evidensbaserede indikationer, men også angive hvornår undersøgelsen ikke er egnet. Specielt vedrørende brug af Hjerte-CT i udredningen af stabil angina pectoris ønskes beskrivelse af 1) egnede patienter, 2) såvel anatomisk som mulighed for funktionel karakterisering af koronar kar foruden 3) de mulige konsekvenser af undersøgelsen. Krav til organisation herunder uddannelse, volumen, databaser og kvalitetssikring skal også beskrives.

Skrivegruppen vil blive sammensat med udgangspunkt i Imaging arbejdsgruppen og med en bred sammensætning både geografisk og fagligt. Formand Axel Diederichsen.